5 YATICHÄWI
Jumat llakiski uka awatirir kuttʼanjjam
¿Jumajj llakita ukat chuyma ustʼata jikjjatasirïtati? Jan ukajj ¿juchanakamatcha chuym pisayasta? Ukhamächi ukhajja, janiw juma sapak ukhaman jikjjatasktati. Jehová Diosan servirinakapajj waljaniw ukhamanakan jikjjatasiwayapjje. Uka llakinakampi jan aynachtʼañatakejj Jehová Diosaw yanaptʼawayi, jumarojj Jupaw yanaptʼarakïtam.
Jehová Diosaw markapar kuttʼaniñamatakejj yanaptʼätam
JEHOVÁ DIOSAW markapar kuttʼaniñamatakejj yanaptʼätam. Llakinakar saykatañatakisa, jan chuyma ustʼatäñatakisa ukat qʼoma conciencianïñatakisa Jupaw yanaptʼarakïtam. Kunapachatï uka yanaptʼanak katoqäta ukhajja, mayampiw tamapampi chika Jehová Diosar serviñ munätajja. Kunjamtï nayrïr patak maranakan yaqhep cristianonakajj jikjjatasipkänjja, ukhamarakiw jumajj jikjjatasïta. Apóstol Pedrojj akham sasaw jupanakar qellqäna: “Jumanakajj jan awatirin ovejanakar uñtatäsipkäyätawa, ukampis jichhajj Tatituruw kuttanjjapjjtajja. Jupasti mä awatirir uñtatarakiw jumanakarojj imapjjtamjja, almanakamatsa llakirakiwa” sasa (1 Pedro 2:25).
Jumatï Jehová Diosampi sum apasiñataki mayamp chʼamachasïta ukhajja, janiw arrepentiskätati. ¿Kunatsa? Nayraqatjja, Jehová Diosaruw wal kusisiyäta (Proverbios 27:11). Jupajj jiwasjam chuymanirakiwa, luratanakasaw chuymap kusisiyaspa jan ukajj llakisiyarakispa. Ukampis Jehová Diosajj janiw munkir jan munkir Jupar yupachaykistuti (Deuteronomio 30:19, 20). Kunapachatï munasiñat Jehová Diosar yupaychktan ukhajja, chuymassa Jupar jistʼarksna ukhamawa. Markapat jan jitheqtas yupaychatasajj wal Diosar kusisiyaraki. Kunjamtï Jehová Diosar yupaychañajj wakiski ukham yupaychañäni ukhajja, wali kusisitaw jikjjatasirakiñäni (Hechos 20:35; Apocalipsis 4:11).
Ukatjja, Diosan markapar kuttʼanisajj kuna yanaptʼi ajay toqet munkta ukwa katoqäta (Mateo 5:3). Walja jaqenakaw “¿akakïpachat jakañajja?” sasin jisktʼasipjje. Uka jisktʼäna ukat yaqha ukham wakiskir jisktʼanakan qhanañchäwinakap janiw jikjjatapkiti. Ukampis Jehová Diosajj yanaptʼapampi kusisit jakasiñatakiw lurawayistu. Ukat Jupar taqe chuyma servisakiw sum jakassna uksa Jupajj sum yatiraki. Jumatï taqe chuyma Diosar yupaychäta ukhajja, wali kusisitaw jikjjatasïta (Salmo 63:1-5).
Jehová Diosajj markapar kuttʼanisma ukwa muni. Ukatwa aka folletojj wakichtʼasiwayi. Diosat mayisisa wali munasiñampi wakichtʼatawa. Inas mä irpir chuymanisa jan ukajj yaqha jilatas aka folleto churstam, ukatwa jichhajj liytʼaskarakpachätajja. Kuntï yateqkta ukajj ¿chuymarojay purtʼtamjja? Jehová Diosajj janiw armasktamti ukat munasiñamp katoqtʼañatakiw suyasktamjja, ukajj qhanaw amuyasi (Juan 6:44).
Jehová Diosajj chhaqat ovejanakapat jan armasirïtap yatiñajj wal chuymachtʼistu. Ukwa Donna sat mä kullakajj qhan amuyawayi, jupajj akham siwa: “Jukʼat jukʼatwa Diosan markapat jitheqtawayta, ukampis kuntï Salmo 139:23, 24 qellqatan siski uka arunakatwa lupʼiyäta, ukanjja akham siwa ‘Diosay, uñakipitaya, chuymajar uñantam, nayarojj yantʼitaya, lupʼitanakajj uñtʼarakim nayatejj ñanqha thakin sarnaqerïstjja, cheqa thakinjamay irpasita’ sasa. Supayampi apnaqata akapachanjja, janiw waltʼaskayätti, ni kusisitas jikjjataskayätti. Cheqas Diosan markap taypinakasakiw kusisiñ jikjjatsna uk nayajj sum yatiskayäta. Cheqas Jehová Diosajj janiw armaskistuti, jiwasaw kunatï markapar kuttʼañatakejj wakiski uk lurañatak chʼamachasiñasa. ¡Diosan markapar kuttʼanitajat walpun kusista!” sasa.
“Jehová Diosajj janiw armaskistuti, jiwasaw kunatï tamapar kuttʼañatakejj wakiski uk lurañatak chʼamachasiñasa”
‘Tatitun kusisiñapampi’ wasitat jakasjjañamatakiw Jehová Diosar mayirapipjjsma (Nehemías 8:10). Alajjpachankir Awkisampi wasitat sum apasiñatak chʼamachasitamat janipuniw arrepentiskätati.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn